Marianne Bigum (SF), 2023-06-01:
Mange tak.
Jeg vil gøre mit alleryderste for at holde tiden.
Livet på jorden er ubeskrivelig fantastisk i sin forskellighed.
Og jeg arbejder for, at naturens værdi vinder plads på både vilde og nyttige måder og også unyttige måder, og at der bliver færre græsplæner og flere opdagelseslunde og sommerfugle.
Jeg vil indrømme, at jeg selv i lang tid glemte at kigge efter.
Jeg glemte at se, hvordan naturen virkelig havde det.
Jeg tog det for givet, at naturen havde det lige så godt, som da jeg var barn.
Jeg voksede op, badede i havet og nød ikke at få tang imellem tæerne lige så tit.
Jeg gik tur med familien i skoven til familiefødselsdagene og nød det grønne, men så ikke manglen på liv.
Jeg fik travlt med andre ting og holdt op med at lystfiske, så jeg oplevede ikke, at fiskene pludselig ikke var der.
Det var først, da jeg som så mange andre pludselig blev gjort opmærksom på, at der ikke var så mange insekter på bilruden, da jeg pludselig ikke kunne finde en mariehøne at vise min dreng, og da jeg begyndte at snorkle og kunne se – eller ikke se – livet under den blanke overflade, at jeg egentlig rigtig forstod, hvor galt det stod til.
Sådan tror jeg egentlig at rigtig mange har det.
Så i mange år så jeg ikke den nedgang i mangfoldighed, og jeg satte ikke pris på forskelligheden i naturen, for jeg så den ikke.
Jeg ser den nu, og jeg indrømmer, at jeg stadig er nybegynder i forhold til at kunne kende forskel på de forskellige fugle og de forskellige sommerfugle og bier, men jeg er på vej til at lære det.
Og ikke mindst er jeg i gang med at give påskønnelsen af naturen videre til mine børn, og sammen er vi i gang med at lære at se og kende forskel på det hele.
At beskytte og fremme biodiversiteten kræver, at vi mennesker er i stand til at begynde at trække os tilbage og give plads til naturen.
Vi må indse, at vi ikke lever uden for naturen, men er en del af den med krop og sjæl, og at den er vigtig for vores livsglæde, og at naturen er et fundament på rigtig mange måder.
Desværre har vi svigtet vores natur og biodiversiteten, som er i hastig tilbagegang, selv om der er indgået forpligtelser om det modsatte globalt igennem FN og også igennem EU.
Mange af naturområderne er enten forringet, i naturstilstand eller helt forsvundet fra landskabet her i Danmark i løbet af de sidste 50 år.
Det er en udvikling, som er alarmerende.
Når naturområderne forsvinder, forsvinder også mange vilde dyr og planter.
Alene i Danmark har vi mere end 2.000 plante- og dyrearter, som er i fare for at forsvinde på kortere eller længere sigt.
Jeg har efterhånden sagt det så mange gange, at jeg helt glemmer at dvæle ved, at 2.000 faktisk er et rigtig, rigtig højt tal.
Det er et problem, ikke blot fordi naturen er dejlig, men fordi naturen også er løsningen på vores udfordringer og bundne opgaver som drikkevandsbeskyttelse, klimasikring og reduktion af udvaskning af næringsstoffer til vandmiljøet.
Det skal være attraktivt at tage vare på naturen, og derfor var vi så glade for, at SF sammen med Socialdemokraterne på Naturmødet i 2019 blev enige partileder til partileder om, at vi skal have en naturlov inklusive et loveftersyn, som sikrer, at mål og midler peger samme vej.
Vi lovede at sætte os i spidsen for, at Danmark får en national plan for en mangfoldig natur – en plan, som sætter konkrete mål inklusive det her loveftersyn, så vi kan gøre op med den systemfejl, der er i dansk lovgivning, og som gør, at det samfundsøkonomisk altid kan betale sig at bygge en motorvej, men aldrig kan betale sig at genskabe eller varetage naturen, til trods for at Københavns Universitet har opgjort de økonomiske omkostninger ved naturtilbagegangen i Danmark til 100 mia. kr. årligt siden 1990.
Det er vigtigt, at den kommende naturlov som lovet og aftalt bygger på grundlæggende principper om, at det skal være attraktivt for private jordejere at genskabe og varetage natur.
Derfor forstår jeg slet ikke, at Socialdemokratiet stoppede loveftersynet, ligesom jeg heller ikke forstår, at ministeren og den nuværende regering synes at modarbejde naturtiltag og ikke anerkender EU's beregninger af gennemførslen af EU's forslag til naturgenopretningsforordningen.
Til FN's biodiversitetskonference, COP15, i december 2022 forpligtede vi os til øjeblikkelig at igangsætte det her arbejde med at udlægge 30 pct. beskyttet natur, heraf 10 pct. strengt beskyttet natur, inden 2030.
Vi mener i SF, at de 30 pct. også skal gælde i Danmark, for også danskerne har ret til fed natur.
Og den danske natur har brug for sammenhængende områder.
Vi er klar over, at det ikke bliver en nem opgave; der forestår en kæmpe opgave foran os.
Derfor er det også utrolig vigtigt, at vi kommer godt i gang og bygger arbejdet på et grundigt loveftersyn.
Jeg vil opfordre ministeren til at notere sig, at de centrale erhvervsorganisationer og naturorganisationer peger på, at den store nøgle er at gøre det attraktivt at tage vare på naturen, som de for nylig skrev i Altinget.
Så lad mig stille ministeren spørgsmålene: Hvorfor skal Danmark være på bagkant i forhold til EU's naturgenopretningsforordning?
Hvorfor er vi ikke længere fremme?
Og vil du være med til, at den kommende naturlov bygger på det grundlæggende princip om, at det skal være attraktivt at tage vare på naturen?